b'\n_START_ARTICLE_\nMeda\n_START_PARAGRAPH_\nMeda oli ruotsalainen l\xc3\xa4\xc3\xa4kevalmistaja. Yrityksen suurimmat tuoteryhm\xc3\xa4t 2010-luvun alussa olivat hengityselin-, syd\xc3\xa4n- ja verenkierto-, tulehdus-, kipu- ja ihotautil\xc3\xa4\xc3\xa4kkeet, joita myytiin 120 maassa. Yhdysvaltalainen l\xc3\xa4\xc3\xa4kej\xc3\xa4tti Mylan osti p\xc3\xb6rssiyhti\xc3\xb6 Medan alkuvuodesta 2016._NEWLINE_1990-luvun keskivaiheilla Meda-konsernilla oli alle 200 ty\xc3\xb6ntekij\xc3\xa4\xc3\xa4 ja liikevaihtoa noin 500 miljoonaa Ruotsin kruunua eli nykykurssilla 46 miljoonaa euroa. Vuosituhannen vaihteen j\xc3\xa4lkeen Meda alkoi kasvaa nopeasti yritysostojen avulla. Vuonna 2007 Meda osti yhdysvaltalaisen 3M-yhti\xc3\xb6n koko Euroopan l\xc3\xa4\xc3\xa4keliiketoiminnot. Kaupan my\xc3\xb6t\xc3\xa4 Medan liikevaihto nousi noin 770 miljoonaan euroon ja Medasta tuli sen oman k\xc3\xa4sityksen mukaan Euroopan johtava erikoisl\xc3\xa4\xc3\xa4k\xc3\xa4reille suunnattuja l\xc3\xa4\xc3\xa4kkeit\xc3\xa4 tarjoava yritys. Kaupan my\xc3\xb6t\xc3\xa4 Medan valikoimiin tulivat rytmih\xc3\xa4i\xc2\xadri\xc3\xb6l\xc3\xa4\xc3\xa4ke Tambacor ja pitk\xc3\xa4vaikutteinen nitrolaastari Minitran. Vuonna 2010 Meda osti yhdysvaltalaisen Alavenin ja kolme k\xc3\xa4sikauppal\xc3\xa4\xc3\xa4kett\xc3\xa4 GlaxoSmithKlinelta. Vuonna 2011 Meda osti Antula Healthcaren, mik\xc3\xa4 vahvisti sen asemaa itsehoitol\xc3\xa4\xc3\xa4kkeiss\xc3\xa4 tuomalla valikoimiin tuotteet SB12, Lactal, Ac3 ja Becur. Vuonna 2012 Meda osti unil\xc3\xa4\xc3\xa4kevalmistaja Midniten ja vuonna 2013 Acton Pharmaceuticals -yhti\xc3\xb6n. Vuonna 2014 Meda osti italialaisen Rottafarmin 2,3 miljardilla eurolla, mik\xc3\xa4 oli Medan historian suurin yrityskauppa._NEWLINE_Vuonna 2016 rinnakkaisl\xc3\xa4\xc3\xa4kevalmistaja Mylanin onnistui kolmannella yritt\xc3\xa4m\xc3\xa4ll\xc3\xa4 ostaa Meda noin 6,4 miljardilla eurolla, noin kaksi kertaa kallimmalla kuin Medan silloinen p\xc3\xb6rssiarvo.'